भाजपा अध्यक्ष ने अपने कांग्रेसी समकक्ष पर निशाना साधते हुए कहा, “राहुल सर्जिकल स्ट्राइक की अहमियत देखने में इसलिये असमर्थ हैं, क्योंकि उनकी आंखों पर इतालवी चश्मा चढ़ा है.” शाह ने आरोप लगाया कि कांग्रेस की पूर्ववर्ती सरकारों के राज में घुसपैठ के लिये सरहदें खुली छोड़ देने के चलते देश में करोड़ों घुसपैठिये दाखिल हो गये और इन्हें देश से बाहर निकालने के लिये कदम नहीं उठाये गये. उन्होंने कहा, “भाजपा सरकार ने असम में राष्ट्रीय नागरिक रजिस्टर (एनआरसी) बनाकर 40 लाख घुसपैठियों को पहली नजर में चिन्हित किया. ऐसा किये जाते ही कांग्रेस, तृणमूल कांग्रेस, समाजवादी पार्टी, बहुजन समाज पार्टी सरीखे दल इस तरह हाय-तौबा मचाने लगे जैसे इनकी नानी मर गयी हो.”